Mikulec, Roman, minister vnútra SR (2022-03-22):
Ďakujem pekne za slovo. Chcem poďakovať na úvod aj mnohým, ktorí tu spomenuli, čo všetko robí vláda, čo všetko robí štát, čo všetko robia dobrovoľníci na hranici, a na to, aby sme naozaj všetci pomohli Ukrajincom. Ja myslím, že štát sme my všetci, a ja to hovorím veľmi často, že toto nie je úsilie jedného človeka ani jedného rezortu, toto je úsilie nás všetkých, a myslím, že každému, kto pomáha, každému, kto vyjadril solidaritu, kto prišiel s nejakým konštruktívnym nápadom, patrí úprimná vďaka. A ja aj touto cestou chcem poďakovať naozaj všetkým dobrovoľníkom, ktorí na tých hraniciach od začiatku pomáhali a urobili tam úžasnú prácu. Ale chcem jedným dychom dodať, že častokrát pri tých vašich príspevkoch dnes ako keby sa zabudlo, že tá hranica predsa bola stále a stále aj je zabezpečená hlavne zložkami štátu. A to sú príslušníci Policajného zboru, momentálne, samozrejme, Hasičského záchranného zboru, Finančnej správy a tak ďalej. Samozrejme, že ten celý mechanizmus postupne sa nastavil do stavu, ktorý funguje dnes. A áno, tak ako tu aj odznelo od mnohých, ktorí majú oveľa väčšie skúsenosti s dobrovoľníctvom, ako ich mám ja, povedali, tak to funguje, že dobrovoľnícke organizácie, ktoré majú svoje mechanizmy práve preto, že chodia pomáhať ľuďom v krízových situáciách, majú úplne iné mechanizmy, ako má štát. A na tú tie dobrovoľnícke organizácie a patrí im za to vďaka. A teraz kritika k tomu, že či sme zazmluvnili nejakú firmu, no áno, zazmluvnili práve preto, že sme dostávali veľmi veľa podnetov aj od tých dobrovoľníkov, že sú unavení a že by potrebovali, aby teda nejakým spôsobom sme ich odbremenili. No tak sme ich aj týmto spôsobom odbremenili, a preto sme podpísali zmluvy. Ale nie je tu, bohužiaľ, ani pán Suja, ani pán Mazurek, ktorí tu šírili klamstvá, tak ako to robia stále, pretože nie, nebola to zmluva s firmou bratislavskou, nebolo to ani zmluva na to, aby nejaká firma vozila stravu z Bratislavy na východnú hranicu, ale je to rámcová zmluva, ktorá bola podpísaná s firmou lokálnou, tak ako tu bolo aj uvedené, myslím, že to bolo zo Starej Ľubovne, a za cenu 5 euro s tým, samozrejme, bez DPH, s tým, že budú vyplatené len tie stravné jednotky, ktoré budú reálne vydané. Je zabezpečený systém na to, aby bola aj kontrola. Takže nešírte tieto klamstvá, a áno, v tomto zmysle si robíte politické body na tom, že štát v spolupráci aj s dobrovoľníkmi, pretože my ich tam máme stále, tých dobrovoľníkov, a my s nimi rátame aj do budúcna, a áno, je aj mechanizmus na to, aby aj dobrovoľníci vedeli požiadať štát o preplatenie určitých nákladov, oprávnených nákladov, ktoré mali alebo majú, alebo budú mať na to, aby odstránili alebo pomáhali odstrániť následky krízy. Toto umožňuje zákon o civilnej ochrane a to dávam do pozornosti ako jednu z vecí, ktorá sa, samozrejme, netýka priamo tejto novely alebo tohto zákona, ktorá, ktorá je tu dnes v parlamente. Nebudem sa vracať k tým veciam, ktoré tu už za mňa spomenul môj kolega z vlády pán minister hospodárstva, čo všetko vláda urobila, robí, a myslím si, že aj bude robiť, a nielen preto, aby pomohla Ukrajincom utekajúcim pred vojnou, ktorú si nikto z nás nevymyslel, dámy a páni, toto je výmysel Putina, Vladimíra Putina a jeho ľudí a jeho verchušky, ktorú má v Kremli, a, mimochodom, s ktorým, niektorí vaši aj poslaneckí a asistenti pomáhali vyzvedať informácie pre nich. Chcem ešte podotknúť aj to jedno klamstvo, ktoré tu spomenul pán Mazurek, a o tom, že ja, alebo teda Slovenská republika podporila v Európskej únii nejaký zákon, resp. nariadenie o tom, že ideme pomáhať afganským utečencom. Absolútne klamstvo. Práveže Slovenská republika je veľmi konzistentná už dlhodobo k tomu, že odmietame akékoľvek povinné kvóty, odmietame akékoľvek relokácie, ale tomu by ste museli, páni z ľavého, alebo teda po mojej ľavici, rozumieť trošku. Nie, nejdeme riešiť žiadnych utečencov z Afganistanu a práve na podnet Slovenskej republiky, ktorá prijala svoju národnú legislatívu a predstavila dočasné útočisko, Európska únia iniciovala mechanizmus poskytnutia dočasného útočiska v rámci celej Európskej únie. A len preto, že Slovenská republika bola neoblomná, tak sa do celého mechanizmu nedostali niektoré návrhy iných krajín, ktorí chceli byť ešte oveľa solidárnejší, ako chcela byť Slovenská republika. Takže, prosím vás pekne, neklamte, nezavádzajte. A keď chcete pomáhať, tak sa pridajte k tým, ktorí pomáhajú a ktorí naozaj chcú pomáhať, pretože viete, ako hovorí jedno príslovie, buď si súčasťou problému, alebo si súčasťou riešenia. Ďakujem pekne.